### Beslutning

Godkendt.

Afbud: Michala Pedersen

### Sagsfremstilling

## **Resume og sagens baggrund**

Integrationsrådet har på sit møde den 27. november 2025 drøftet situationen omkring rådets fremtidige drift, da indstillingsprocessen til den kommende valgperiode ikke har resulteret i et tilstrækkeligt antal kandidater til, at rådet kan etableres jf. Integrationslovens § 42 stk. 3. Integrationsrådet indstiller på denne baggrund til Kommunalbestyrelsen, at rådet nedlægges med udgangen af den nuværende valgperiode.

## **Indstilling**

Direktøren indstiller, at:

1. Integrationsrådets indstilling om at nedlægge Integrationsrådet med udgangen af denne valgperiode godkendes.
2. Det besluttes at der på Kommunalbestyrelsens ordinære møde i januar 2026 udpeges yderligere 2 repræsentanter til Integrationsudvalget
3. Integrationsrådets budget på 33.600 kr. fremadrettet disponeres af Integrationsudvalget.

## **Behandling**

Økonomiudvalget, Kommunalbestyrelsen.

## **Sagsfremstilling**

Integrationsrådet er et rådgivende organ for Kalundborg Kommune med fokus på at understøtte en sammenhængende integrationsindsats og fremme etnisk ligestilling. Rådets funktionsperiode følger den kommunale valgperiode, og medlemmerne udpeges af Kommunalbestyrelsen primært på baggrund af indstillinger fra lokale foreninger, der beskæftiger sig med integration. Integrationsrådets overordnede rammer er sat af Integrationslovens § 42, og rådet skal jf. § 42 stk. 3 bestå af minimum 7 personer med bopæl i kommunen.

Administrationen havde i perioden 22. oktober til 7. november 2025 åbent for indstillinger til næste valgperiode (2026–2029), og muligheden blev formidlet bredt via relevante kanaler. Flere nuværende medlemmer har oplyst, at de ikke ønsker at genopstille til rådet, og ved fristens udløb var der modtaget blot 3 indstillede kandidater til rådet.

På sit møde den 27. november drøftede Integrationsrådet forskellige handlemuligheder i lyset af den manglende opbakning, f.eks. endnu en opstillingsrunde. Rådet drøftede dette i dybden og mener ikke, at en ny opstillingsrunde – med deres kendskab til potentielle kandidater – vil kunne afføde det nødvendige antal indstillede kandidater. Det er derfor vurderingen, at det ikke vil være muligt at videreføre og etablere et funktionsdygtigt råd for den kommende periode. På den baggrund traf rådet derfor beslutning om at indstille til Økonomiudvalget og Kommunalbestyrelsen, at Integrationsrådet nedlægges med udgangen af den nuværende valgperiode.

Integrationsrådet opfordrer de foreninger, der har indstillet kandidater til Integrationsrådet, til i stedet at søge indflydelse gennem Frivilligrådet, hvor der er øremærket 2 pladser til foreninger med fokus på Integration.

Integrationsrådet anbefaler, at rådets budget på 33.600 kr. fortsat anvendes til at fremme mangfoldighed. På den baggrund anbefaler administrationen, at midlerne fremadrettet disponeres af Integrationsudvalget.

En nedlæggelse vil ligeledes indebære, at administrationen fremadrettet vil skulle have fokus på at sikre dialog med foreninger og aktører på integrationsområdet gennem andre relevante kanaler. Dette sikres gennem Jobcenteret.

Hidtil har Integrationsrådets formand og næstformand været fødte medlemmer af Integrationsudvalget. Nedlæggelse af rådet indebærer, at den nye Kommunalbestyrelse skal udpege yderligere to medlemmer til Integrationsudvalget.

## **Økonomiske konsekvenser**

Integrationsrådet har i 2026 et budget på 33.600 kr.

### Sagens forløb

10/12/2025 Økonomiudvalget
Anbefales.

Afbud: Elias Andresen